CELEX: 32019D2140
Language: mt
Date: 2019-10-21 00:00:00
Title: Deċiżjoni tal-Kummissjoni (UE) 2019/2140 tal-21 ta’ Ottubru 2019 dwar l-għajnuna mill-istat SA.52194 - 2019/C (ex 2018/FC) — Ir-Repubblika Slovakka — It-taxxa Slovakka fuq il-Fatturat tal-Ħwienet (notifikata bid-dokument C(2019) 7474) (It-test bis-Slovakk biss huwa awtentiku) (Test b’rilevanza għaż-ŻEE)

13.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 324/11
               
            
         DEĊIŻJONI TAL-KUMMISSJONI (UE) 2019/2140
         tal-21 ta’ Ottubru 2019
         dwar l-għajnuna mill-istat SA.52194 - 2019/C (ex 2018/FC) — Ir-Repubblika Slovakka — It-taxxa Slovakka fuq il-Fatturat tal-Ħwienet
         
            
               (notifikata bid-dokument C(2019) 7474)
            
         
         (It-test bis-Slovakk biss huwa awtentiku)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 108(2)(1) tiegħu,
         Billi:
         1.   PROĊEDURA
         
         
                     (1)
                  
                  
                     Fit-13 ta’ Diċembru 2018, ir-Repubblika Slovakka adottat l-Att dwar Taxxa Speċjali fuq il-Ktajjen ta’ Ħwienet (l-“Att dwar it-Taxxa tal-Ħwienet”) (1), li introduċa taxxa fuq il-fatturat tal-ħwienet li jbiegħu ikel lill-konsumaturi (it-“taxxa tal-ħwienet”). L-Att dwar it-Taxxa tal-Ħwienet daħal fis-seħħ fl-1 ta’ Jannar 2019. L-ewwel perjodu li matulu akkumulat it-taxxa kien bejn Jannar u Marzu 2019, bil-pagament tat-taxxa li kellu jsir sal-aħħar ta’ April2019.
                  
               
                     (2)
                  
                  
                     Il-Kummissjoni saret taf dwar it-taxxa tal-ħwienet minn informazzjoni tas-suq li hija rċeviet minn Ottubru 2018 ’il quddiem. Fil-21 ta’ Diċembru 2018, il-Kummissjoni rċeviet ilment li allega li l-eżenzjonijiet skont l-Att dwar it-Taxxa tal-Ħwienet kien jammonta għal għajnuna mill-Istati lil ċerti ħwienet.
                  
               
                     (3)
                  
                  
                     Fil-11 ta’ Jannar 2019, is-servizzi tal-Kummissjoni bagħtu ittra lir-Repubblika Slovakka li bija huma talbu informazzjoni dwar it-taxxa tal-ħwienet. Fit-22 ta’ Jannar 2019, is-servizzi tal-Kummissjoni għaddew l-ilment lir-Repubblika Slovakka għal xi kummenti.
                  
               
                     (4)
                  
                  
                     Fis-7 ta’ Frar 2019, il-Kummissjoni rċeviet it-tweġiba tar-Repubblika Slovakka għall-ittra tal-Kummissjoni tal-11 ta’ Jannar 2019, kif ukoll il-kummenti tagħha dwar l-ilment.
                  
               
                     (5)
                  
                  
                     Fit-13 ta’ Frar 2019, is-servizzi tal-Kummissjoni bagħtu ittra lir-Repubblika Slovakka li fiha elenkaw l-opinjonijiet preliminari tagħhom dwar il-kwistjoni, billi infurmaw lir-Repubblika Slovakka li l-Kummissjoni qieset li toħroġ mandat ta’ sospensjoni skont l-Artikolu 13(1) tar-Regolament tal-Kunsill (UE) 2015/1589 (2), u tagħtiha l-opportunità li tippreżenta l-kummenti.
                  
               
                     (6)
                  
                  
                     Fil-5 ta’ Marzu 2019, ir-Repubblika Slovakka ppreżentat it-tweġiba tagħha għall-ittra tal-Kummissjoni tat-13 ta’ Frar 2019.
                  
               
                     (7)
                  
                  
                     Permezz tal-ittra tat-2 ta’ April 2019, il-Kummissjoni infurmat lir-Repubblika Slovakka li hija ddeċidiet li tibda l-proċedura kif stipulata fl-Artikolu 108(2) tat-Trattat dwar il-Funzjonament tal-Unjoni Ewropea (it-“TFUE”) fir-rigward tal-miżura introdotta mill-Att dwar it-Taxxa tal-Ħwienet (id-“Deċiżjoni ta’ Ftuħ”). Il-Kummissjoni talbet ukoll is-sospensjoni immedjata tal-miżura skont l-Artikolu 13(1) tar-Regolament tal-Kunsill (UE) 2015/1589.
                  
               
                     (8)
                  
                  
                     Id-Deċiżjoni ta’ Ftuħ ġiet ippubblikata f’Il-Ġurnal Uffiċjali tal-Unjoni Ewropea (3). Il-Kummissjoni stiednet lill-partijiet interessati biex jippreżentaw l-kummenti tagħhom dwar il-miżura ta’ għajnuna.
                  
               
                     (9)
                  
                  
                     Ir-Repubblika Slovakka ppreżentat il-kummenti għad-Deċiżjoni ta’ Ftuħ permezz tal-ittra tat-13 ta’ Mejju 2019 u infurmat lill-Kummissjoni li l-Att dwar it-Taxxa tal-Ħwienet tħassar.
                  
               
                     (10)
                  
                  
                     Fid-29 ta’ Mejju 2019, wara l-informazzjoni ppreżentata mir-Repubblika Slovakka fit-13 ta’ Mejju 2019, is-servizz tal-Kummissjoni bagħtu ittra lir-Repubblika Slovakka li fiha talbu għal aktar informazzjoni dwar l-istatus legali tal-Att dwar it-Taxxa tal-Ħwienet. Ir-Repubblika Slovakka ppreżentat it-tweġiba tagħha lill-Kummissjoni fl-10 ta’ Ġunju 2019.
                  
               
                     (11)
                  
                  
                     Il-Kummissjoni ma rċevietx kummenti dwar id-Deċiżjoni ta’ Ftuħ mill-partijiet interessati.
                  
               2.   DESKRIZZJONI TAL-MIŻURA
         
         
                     (12)
                  
                  
                     L-Att dwar it-Taxxa tal-Ħwienet introduċa taxxa bil-karatteristiċi prinċipali li ġejjin:
                     
                                 (a)
                              
                              
                                 it-taxxa ta’ 2,5 % tapplika fuq il-fatturat kollu kemm hu tal-ħwienet li jbiegħu l-ikel (inkluż il-fatturat li jkun ġej mill-bejgħ ta’ prodotti li mhumiex ikel);
                              
                           
                                 (b)
                              
                              
                                 jekk mill-inqas 25 % tal-fatturat tagħhom ikun iġġenerat mill-bejgħ tal-ikel lill-konsumaturi;
                              
                           
                                 (c)
                              
                              
                                 jekk joperaw f’mill-inqas 15 % tad-distretti amministrattivi Slovakki kollha;
                              
                           
                                 (d)
                              
                              
                                 il-membri/affiljati ta’ franchises u alleanzi tal-kummerċ huma ttrattati bħala taxpayers distinti biex ikunu rrispettati l-kundizzjonijiet għall-applikazzjoni tat-taxxa tal-ħwienet;
                              
                           
                                 (e)
                              
                              
                                 il-ħwienet ġejjin huma eżentati mit-taxxa:
                                 
                                             1.
                                          
                                          
                                             intrapriżi żgħar u ta’ daqs medju kif definiti fir-Regolament (UE) Nru 651/2014 (4);
                                          
                                       
                                             2.
                                          
                                          
                                             faċilitajiet tal-catering tal-massa;
                                          
                                       
                                             3.
                                          
                                          
                                             ħwienet li huma produtturi tal-ikel (jew affiljati ma’ produtturi tal-ikel) b’mill-inqas 80 % tal-fatturat nett tagħhom li jkun ġej mill-bejgħ lill-konsumaturi tal-ikel li huma jipproduċu,
                                          
                                       
                                             4.
                                          
                                          
                                             ħwienet fejn mill-inqas 80 % tal-fatturat tagħhom joriġina mill-bejgħ tal-ikel ta’ kategorija waħda,
                                          
                                       
                                             5.
                                          
                                          
                                             ħwienet li għalihom it-taxxa dovuta ma taqbiżx il-EUR 5 000 kull tliet xhur;
                                          
                                       
                           
                                 (f)
                              
                              
                                 il-bażi tat-taxxa ma jinkludix il-fatturat nett tal-ħwienet li jinsabu:
                                 
                                             1.
                                          
                                          
                                             fid-distretti l-inqas żviluppati fis-Slovakkja u li għandhom massimu ta’ 10 impjegati,
                                          
                                       
                                             2.
                                          
                                          
                                             muniċipalitajiet fejn ma hemmx aktar minn tliet stabbilimenti kummerċjali li jbiegħu l-ikel lill-konsumaturi.
                                          
                                       
                           
               
                     (13)
                  
                  
                     Skont l-Att dwar it-Taxxa tal-Ħwienet, il-Ministeru tal-Agrikoltura għandu juża d-dħul nett mit-taxxa tal-ħwienet, b’mod partikolari, biex jappoġġa lill-agrikoltura u s-setturi tal-ikel. Id-dħul nett jkun id-differenza bejn (a) it-taxxa fuq id-dħul tal-ħanut u (b) l-ammont ta’ tnaqqis mit-taxxa tal-dħul korporattiva minħabba t-tnaqqis tat-taxxa tal-ħwienet.
                  
               3.   TNEĦĦIJA TAL-MIŻURI
         
         
                     (14)
                  
                  
                     Permezz tal-ittra tat-13 ta’ Mejju 2019, ir-Repubblika Slovakka infurmat lill-Kummissjoni li l-Att dwar it-Taxxa tal-Ħwienet kien tħassar permezz tal-Att Nru 88/2019 tad-9 ta’ April 2019 (l-“Att dwar it-Tħassir tal-Liġi”) (ara l-premessa 9 hawn fuq). Għalhekk, ir-Repubblika Slovakka esprimiet il-pożizzjoni tagħha li l-investigazzjoni formali li għamlet il-Kummissjoni ma kinetx aktar relevanti.
                  
               
                     (15)
                  
                  
                     Bi tweġiba għal talba għal aktar informazzjoni, permezz tal-ittra tal-10 ta’ Ġunju 2019, ir-Repubblika Slovakka infurmat lill-Kummissjoni li l-Att dwar it-Taxxa tal-Ħwienet ma kienx imħassar b’effett retroattiv, billi prinċipju bażiku tas-saltna tad-dritt fir-Repubblika Slovakka jipprojbixxi li leġiżlazzjoni tat-taxxa jkollha effett retroattiv. L-Att dwar it-Tħassir tal-Liġi dwar fis-seħħ fid-9 ta’ April 2019, u l-Att dwar it-Taxxa tal-Ħwienet tħassar minn din id-data.
                  
               
                     (16)
                  
                  
                     Barra minn hekk, b’talba mis-servizzi tal-Kummissjoni, ir-Repubblika Slovakka sostniet li l-entitajiet li għalihom kien japplika l-Att dwar it-Taxxa tal-Ħwienet li tħassar matul il-perjodu meta kien fis-seħħ ma kellhom ebda obbligu li jħallsu t-taxxa tal-ħwienet u li r-Repubblika Slovakka ma kinetx legalment intitolata li tinforza l-pagament tat-taxxa tal-ħwienet. Fl-aħħar nett, ir-Repubblika Slovakka kkonfermat li ebda entità ma għamlet pagament tat-taxxa tal-ħwienet.
                  
               
                     (17)
                  
                  
                     Għalhekk, skont l-informazzjoni ppreżentata mir-Repubblika Slovakka, l-Att dwar it-Taxxa tal-Ħwienet kien tħassar u ma jirriżultax li kien hemm xi pagament tat-taxxa jew xi obbligu tat-taxxa għall-perjodu li matulu l-Att kien fis-seħħ.
                  
               
                     (18)
                  
                  
                     Fid-dawl tat-tħassir tal-Att dwar it-Taxxa tal-Ħwienet mir-Repubblika Slovakka, il-proċedura ta’ investigazzjoni formali mibdija fir-rigward tal-miżura ta’ għajnuna skont dan l-att saret bla skop.
                  
               4.   KONKLUŻJONI
         
         
                     (19)
                  
                  
                     Il-proċedura stipulata fl-Artikolu 108(2) TFUE saret bla skop minħabba t-tħassir tal-Att dwar it-Taxxa tal-Ħwienet mir-Repubblika Slovakka u jenħtieġ li tingħalaq,
                  
               ADOTTAT DIN ID-DEĊIŻJONI:
         
            Artikolu 1
            Minħabba t-tħassir tal-Att dwar it-Taxxa tal-Ħwienet mir-Repubblika Slovakka, il-proċedura tal-investigazzjoni formali skont l-Artikolu 108(2) tat-Trattat dwar il-Funzjonament tal-Unjoni Ewropea, li nbdiet fit-2 ta’ April 2019, fir-rigward il-miżura ta’ għajnuna skont l-Att dwar it-Taxxa tal-Ħwienet saret bla skop u hija magħluqa.
         
         
            Artikolu 2
            Din id-Deċiżjoni hija indirizzata lir-Repubblika Slovakka.
         
         
            Magħmul fi Brussell, il-21 ta’ Ottubru 2019.
            
               
                  Għall-Kummissjoni,
               
               Margrethe VESTAGER
               
                  Membru tal-Kummissjoni
               
            
         
         
            (1)  L-Att Nru 385/2018 Coll. tat-13 ta’ Diċembru 2018 dwar it-Taxxa Speċjali fuq il-Ktajjen ta’ Ħwienet u fuq emendi għall-Att Nru 595/2003 Coll. dwar it-taxxa fuq id-dħul, kif sussegwentement emendati.
         
            (2)  Ir-Regolament tal-Kunsill (UE) 2015/1589 tat-13 ta’ Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 19).
         
            (3)  ĠU C 194, 7.6.2019, p. 11.
         
            (4)  Ir-Regolament tal-Kummissjoni (UE) Nru 651/2014 tas-17 ta’ Ġunju 2014 li jiddikjara li ċerti kategoriji ta’ għajnuna huma kompatibbli mas-suq intern skont l-Artikoli 107 u 108 tat-Trattat (ĠU L 187, 26.6.2014, p. 1).